» Как изкуствените подсладители влияят на кръвната захар и инсулина
Захарта е черната овца, стане ли въпрос за здравословно хранене. Намаляването ѝ може да подобри здравето и да помогне за топенето на излишни килограми. Замяната на захарта с изкуствени подсладители е един от начините да направите това.
Някои хора обаче твърдят, че изкуствените подсладители не са метаболитно инертни или, с други думи, са също толкова вредни като захарта. Например, твърди се, че те могат да повишат нивата на кръвната захар и инсулина.
Изкуствените подсладители са синтетични химикали, които стимулират рецепторите на сладкия вкус на езика. Те често се наричат нискокалорични или нехранителни подсладители. Дават на нещата сладък вкус, без калории. Поради това те често се добавят към храни, които се продават като здравословни или диетични продукти.
Подсладителите се намират във всичко – от диетични напитки и десерти до микровълнови ястия и сладкиши. Ще ги намерите дори в нехранителни продукти като дъвка и паста за зъби. Най-често срещаните изкуствени подсладители са аспартам, захарин, ацесулфам К, сукралоза.
Храненето с въглехидрати води до повишаване на кръвната захар. Инсулинът се освобождава, за да се нормализира нивото на кръвната захар. Нови изследвания твърдят, че изкуствените подсладители могат да възпрепятстват този процес.
Разбира се, изкуствените подсладители няма да повишат нивата на кръвната захар в краткосрочен план. Така че една кутия диетична кола например няма да доведе до повишаване на кръвната захар.
Според новите изследвания изкуствените подсладители повишават нивата на кръвната захар, като отрицателно повлияват чревните бактерии. Според друга теория инсулинът се освобождава в отговор на сладкия вкус от подсладителите.
Има и теория, според която редовното използване променя баланса на чревните ни бактерии. Това може да направи клетките ни устойчиви на инсулина, който произвеждаме, което води до повишаване нивата на кръвната захар и инсулина.
В краткосрочен план изкуствените подсладители няма да повишат нивата на кръвната захар за разлика от високия прием на захар. Те се считат за безопасни за диабетици. Въпреки това здравните последици от дългосрочната употреба все още не са известни.